Farg‘ona viloyatida anor yetishtirishni ko‘paytirish va sohani rivojlantirish chora-tadbirlari to‘g‘risida

Farg‘ona viloyatida anor yetishtiruvchi xo‘jaliklarni tashkil etish va ushbu faoliyat bilan shug‘ullanuvchi xususiy sektor vakillariga ko‘maklashish, ilmiy-tadqiqot institutlari bilan hamkorlikda ilmiy ishlar olib borish, innovatsion resurs tejaydigan texnologiyalar asosida anor ko‘chatlari va mahsulotini yetishtirish, uni qayta ishlashni kompleks rivojlantirish, sohaning eksport salohiyatini yanada yuksaltirish hamda aholi bandligi va daromadlari darajasini oshirish, ayniqsa, qishloq joylarda yangi ish o‘rinlari yaratish mexanizmini ta’minlaydigan yagona tashkiliy tizimni yo‘lga qo‘yish maqsadida Vazirlar Mahkamasi qaror qiladi:
 1. O‘zbekiston Respublikasi Qishloq xo‘jaligi vazirligi, Innovatsion rivojlanish vazirligi, O‘zbekiston fermer, dehqon xo‘jaliklari va tomorqa yer egalari kengashi, “O‘zbekoziqovqatxolding” xolding kompaniyasi, “Davyergeodezkadastr” qo‘mitasi, Farg‘ona viloyati hokimligi hamda anor yetishtiruvchi tashkilotlarning Farg‘ona viloyatida anor ko‘chatlarini yetishtirishni yanada rivojlantirish, qayta ishlash va eksport hajmini oshirish maqsadida “Anor yetishtiruvchilar” uyushmasini (keyingi o‘rinlarda Uyushma deb ataladi) tashkil etish to‘g‘risidagi taklifiga rozilik berilsin.
 2. Quyidagilar Uyushmaning asosiy vazifalari etib belgilangani ma’lumot uchun qabul qilinsin:
 anorchilik sohasini rivojlantirish, respublikaning barcha hududlarida uyushmaning filiallarini ochish, ixtisoslashgan xo‘jaliklar tashkil etish va ushbu faoliyat bilan shug‘ullanuvchi xususiy sektor vakillariga ko‘maklashish;
 sohani kompleks rivojlantirishda ishtirok etish, ilmiy-texnikaviy, texnologik, investitsion loyihalarni amalga oshirish va ilg‘or innovatsion texnologiyalarni joriy qilish;
 yer maydonlaridan samarali foydalanish, resurs tejaydigan intensiv texnologiyalarni qo‘llagan holda anorzorlar barpo etish, mahsulot yetishtirishni ko‘paytirish, uni qayta ishlash va eksport qilish ishlarini bosqichma-bosqich amalga oshirish;
 anor yetishtirish jarayonlariga xorijiy investitsiyalarni, chet ellik mutaxassislar hamda maslahatchilarni faol jalb qilish, ularning tajribalarini o‘rganish va sohaga ilg‘or texnologiyalarni keng joriy qilish;
 sifatli eksportbop anor ko‘chatlarini ko‘paytirish, fermer va dehqon xo‘jaliklariga ko‘chatlarni tizimli yetkazib berish, kasallik va zararkunandalarga qarshi biologik hamda kimyoviy vositalar asosida kurashish ishlarini tashkil etish;
 anor yetishtirish, uni qayta ishlash va eksportga yetkazib berish jarayonlarini rivojlantirishga yo‘naltirilgan normativ-huquqiy hujjatlar loyihalarini ishlab chiqishda ishtirok etish;
 anorzorlarda mavsum davomida agrotexnika tadbirlarini sifatli o‘tkazish bo‘yicha fermer va dehqon xo‘jaliklari rahbarlarini o‘qitish uchun anorchilik maktabini tashkil etgan holda maxsus o‘quv-tayyorlov kurslarini tashkil etish; 
 yangi anorzorlar tashkil etish va agrotexnika tadbirlarini o‘tkazish uchun talab etiladigan mineral o‘g‘itlar va yoqilg‘i-moylash materiallari hisob-kitobini yuritish. 
 3. Quyidagilar ma’lumot uchun qabul qilinsin:
 Farg‘ona viloyatidagi “Farg‘ona anorchilik” va “Mindonobod agrosanoat” agrofirmalari, “Farg‘onaazot” AJ, “Mastona” AJ, “Agro sifat logistika” MChJ, “Agro servis aziya” MChJ, anor ko‘chatchiligi va eksporti bilan shug‘ullanuvchi xo‘jalik yurituvchi subyektlar, anor yetishtiruvchi fermer xo‘jaliklari hamda boshqa tashkilotlar Uyushma muassislari hisoblanadi;
 fermer xo‘jaliklari va boshqa xo‘jalik yurituvchi subyektlar shartnoma asosida Uyushmaga mustaqil a’zo bo‘lishlari mumkin va uning tarkibidan chiqish huquqiga egadirlar;
 Uyushma faoliyatini moliyalashtirish uning tarkibiga kiruvchi tashkilotlarning ixtiyoriy ajratmalari hamda qonun hujjatlarida taqiqlanmagan boshqa manbalar hisobiga amalga oshiriladi.
 4. Quyidagilar:
 “Anor yetishtiruvchilar” uyushmasining tashkiliy tuzilmasi 1-ilovaga muvofiq;
 “Anor yetishtiruvchilar” uyushmasining boshqaruv xodimlari umumiy cheklangan soni 12 nafardan iborat bo‘lgan ijro etuvchi apparati tuzilmasi 2-ilovaga muvofiq;
 Farg‘ona viloyati tumanlarida 2018 — 2020-yillarda anorzorlar tashkil etish, talab etiladigan ko‘chatlar va mablag‘lar hamda yaratiladigan qo‘shimcha yangi ish o‘rinlari bo‘yicha hisob-kitoblar ko‘rsatkichlari 3-ilovaga muvofiq;
 Farg‘ona viloyati tumanlarida 2023 — 2025-yillarda anor yetishtirish, eksport qilish hajmlari hamda olinadigan daromadlar bo‘yicha prognoz ko‘rsatkichlar 4-ilovaga muvofiq ma’qullansin.
 Uyushma raisiga, zarurat bo‘lganda, ijro etuvchi apparatning tuzilmasiga o‘zgartirish kiritish huquqi berilsin.
 5. Belgilab qo‘yilsinki, Uyushma raisi va o‘rinbosarlari muassislarning umumiy yig‘ilishi qarori bilan saylanadi.
 Uyushma raisi va o‘rinbosarlari umumiy yig‘ilish oldida hisobdor hisoblanadi.
 6. Uyushma tarkibida Anorchilik ilmiy-innovatsion markazi (keyingi o‘rinlarda Markaz deb ataladi) tashkil etish va quyidagilarni uning asosiy vazifalari etib belgilash taklifiga rozilik berilsin:
 innovatsion texnologiyalarni joriy etgan holda, ilmiy-tadqiqot ishlarini olib borish uchun maxsus ko‘chatchilik laboratoriyasini tashkil etish, ushbu laboratoriyada anorning mahalliy serhosil, virusdan holi bo‘lgan sog‘lom, kasallikka, qurg‘oqchilikka, sovuqqa chidamli, jahon andozalariga mos va urug‘siz anor ko‘chatlarining yangi navlarini yaratish;
 hududlarning tuproq-iqlim sharoitlaridan kelib chiqib, yuqori hosil beradigan eksportbop yangi navlarni rayonlashtirish;
 anorzorlar qator oralariga qishloq xo‘jaligi ekinlarini ekish, ko‘chatlarni ekish sxemasi, parvarishlash, sug‘orish, oziqlantirish va mavsum davomida agrotexnik tadbirlarni o‘tkazish, yuqori hosil olish masalalari bo‘yicha ilmiy asoslangan amaliy tavsiyalar va qo‘llanmalar ishlab chiqish;
 anor ko‘chatlarini ekish, parvarishlash, yetishtirish, yig‘ishtirib olish hamda ularni qayta ishlash, saqlash, saralash va eksport qilish masalalari bo‘yicha har yili mavsumda joylarda ko‘rgazmali o‘quv-seminarlar o‘tkazish;
 ko‘chatlarni ekish va agrotexnik tadbirlarni o‘tkazish bo‘yicha ko‘chat yetishtiruvchi fermer xo‘jaliklari bilan hamkorlikda ilmiy-tadqiqot ishlarini olib borish;
 yetishtirilgan anor ko‘chatlarini fermer, dehqon xo‘jaliklari va aholining shaxsiy tomorqalari uchun sotishni yo‘lga qo‘yish.
 7. Markaz faoliyatini yo‘lga qo‘yish hamda ko‘chatchilik laboratoriyasini tashkil etish ishlarini moliyalashtirish, ularni kelgusida rivojlantirish va bu sohada ilmiy-tadqiqot ishlarini olib borish, yangi anor navlarini yaratish va amaliy seminarlar tashkil etish O‘zbekiston Respublikasi Innovatsion rivojlanish vazirligi va Farg‘ona viloyati hokimligiga yuklatilsin.
 8. Farg‘ona viloyati hokimligi Uyushmaga barcha qulayliklarga ega bo‘lgan bino va Markazga talab etiladigan yer maydonlarini ajratish hamda faoliyatini yo‘lga qo‘yish bilan bog‘liq tashkiliy masalalarni bir oy muddatda hal etsin.
 9. “O‘zbekoziqovqatxolding” xolding kompaniyasi Uyushma va Farg‘ona viloyati hokimligi bilan birgalikda:
 anor mahsulotlari eksportining yangi istiqbolli yo‘nalishlarini belgilash, ichki va tashqi bozor talablarini o‘rganish;
 tashqi bozor talablaridan kelib chiqib, anorning eksportbop va qayta ishlashga mos navlarini yetishtirishga buyurtmalar berish hamda yetishtirilgan mahsulotlarni kafolatli xarid qilish;
 yetishtirilgan anor mahsulotlarini eksportga chiqarish bo‘yicha zamonaviy logistika tizimini keng joriy etish, mahsulotni xalqaro talablar va standartlarga mos keladigan holda saralash, kalibrlash va qadoqlash yo‘li bilan eksportga chiqarishdan oldin tayyorlash ishlarini tashkil etsinlar.
 10. O‘zbekiston Respublikasi Fanlar akademiyasi Qishloq xo‘jaligi va oziq-ovqat ta’minoti ilmiy-ishlab chiqarish markazi, Toshkent davlat agrar universiteti, “O‘zbekoziqovqatxolding” xolding kompaniyasi, Uyushma bilan birgalikda:
 anorzorlar qator oralariga qishloq xo‘jaligi ekinlarini ekish, parvarishlash, yiliga kamida 2 marotaba hosil olish masalalari bo‘yicha ilmiy asoslangan amaliy qo‘llanma ishlab chiqish;
 bir oy muddatda hududlarning tuproq-iqlim sharoitidan kelib chiqib anorzorlar tashkil etish, yetishtirish, parvarishlash va yig‘ishtirib olish bo‘yicha tavsiyalar ishlab chiqish;
 2018-yil 10-oktabrgacha anorni ekish, parvarishlash, yetishtirish, hosilni yig‘ishtirib olish hamda qayta ishlash, saqlash, saralash va eksport qilish masalalari bo‘yicha fermer xo‘jaliklari rahbarlari ishtirokida joylarda ko‘rgazmali o‘quv-seminarlar o‘tkazishni tashkil etsinlar.
 11. “O‘zbekoziqovqatxolding” xolding kompaniyasi, O‘zbekiston Respublikasi Innovatsion rivojlanish vazirligi, Farg‘ona viloyati hokimligi anor mahsulotlarini ilg‘or texnologiyalar asosida yil davomida saqlash uchun maxsus omborxonalar tashkil etish, “Milliy anorchilik brendi”ni yaratish, qayta ishlashni jumladan, meva sharbati, vino, atir, shampun va boshqa mahsulotlar ishlab chiqarishni yo‘lga qo‘yish ishlarini tashkil etsinlar.
 12. O‘zbekiston Respublikasi Innovatsion rivojlanish vazirligi, Qishloq xo‘jaligi vazirligi va Fanlar akademiyasi Uyushma va Markaz tomonidan zamonaviy intensiv usullarda anor ko‘chatlari va mahsulotlari yetishtirishni moliyalashtirish uchun xalqaro moliya institutlari grantlari va kreditlarini jalb etsinlar.
 13. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari Z.T. Mirzayev, qishloq xo‘jaligi vaziri B.T. Yusupov va Farg‘ona viloyati hokimi Sh.M. G‘aniyev zimmasiga yuklansin.